Duisende kilometers in ŉ ou kombi | Maroela Media
Die kombi waarmee Jaco die lang pad aangedurf het Foto: Jaco Swanepoel (spesiaal verskaf aan Maroela Media)
My ouma-hulle het jare gelede met die 1970 VW kombi getoer, en op 21 jarige ouderdom het my pa dit vir my gegee en gesê ek moet dit mooi oppas. Ek het drie maande lank in my kombi gebly by Echo Youth, waar ek in Pretoria gewerk het.
Ek is mal oor avontuur. In 2010 het ek en ŉ vriend, Kobus, sowat 5000 km met die kombi aangepak in Suid Afrika: van Johannesburg tot in Kaapstad via Mosselbaai en die Weskus op en selfs deur Springbok.
Nou kyk, as jy een avontuur met hom gedoen het, dan wil jy sommer nog een doen. In 2013/2014 wou ek weer met die kombi die langpad vat, en dit is tóé dat ons besluit om Namibië en Botswana aan te durf.
Ons het binne drie weke 7 000 km met die kombi afgelê, waarvan 3 500 km grondpad was! Ek en my pêl, Louis Hager, het al ŉ jaar tevore besluit om dié avontuur aan te pak.
Ons bly in ŉ ongelooflike mooi land, maar nogtans was Namibië ŉ ongelooflike ervaring: onbeskryflik!
Die roete wat ons aangepak het: Pretoria, Griekwastad, Upington, Mata-Mata, Keetmanshoop, Visrivier-canyon, Lüderitz, Sossusvlei, Swakopmund, Torrabaai, Kamanjab, Etosha Nasionale Park, Rundu, Maun, Francistown, Bela Bela en uiteindelik terug in Pretoria.
Ons belewenis in die canyon en Sossusvlei kan nie in woorde beskryf word nie, dit is werklik een van die mooiste plekke waar ek al ooit in my lewe was!
Een van die hoogtepunte was die drie dae wat ons saam met Jaco Burger en die Himba’s spandeer het. Jaco staan in Namibië bekend as die “Wit Himba-man”, en bly al vir die afgelope 35 jaar by dié stam.
Wanneer die kombi probleme gegee het, het ek die herstelwerk sommer self langs die pad gedoen.
Ons beplan ons volgende toer al reeds van kus tot kus in Suid-Afrika, en ons is dankbaar dat Volkswagen ons grootste borg sal wees vir dié trip. Ek is tans in Indië op ŉ ander avontuur en ek en Louis beplan om in Desember 7 000 km met publieke vervoer in Indië en Sri Lanka te toer.
Tot ŉ volgende keer!
Jaco (links) en Louis Hager by die kombi (Foto deur Jaco Swanepoel verskaf aan Maroela Media)
Jaco (links) en Louis (regs) saam met Jaco Burger en die Himba’s
SA’ners in die buiteland: Só vier ons Kersfees in Nederland
Eish! dai namibia is mooi boet,di lotto kn my ok nt borg dn dun ek dt weer,ek ht vi 3 maande dar gereis,dt is asof j daar hoort